
תקנות המועצה לענף הלול (כללים בדבר מכסות לייצור ביצי מאכל לשיווק בשנת 2006), התשס"ו-2005

היו"ר אמנון כהן:


אני מבקש לפתוח את ישיבת ועדת הכלכלה. על סדר היום תקנות המועצה לענף הלול (כללים בדבר מכסות לייצור ביצי מאכל לשיווק בשנת 2006), התשס"ו-2005. מי יציג את התקנות?

אפרת ורד:


אני מהלשכה המשפטית במשרד החקלאות ופיתוח הכפר. באופן כללי, נוסח התקנות זהה לנוסח הקודם. השינוי מופיע בתקנה 5, לגבי מקום הגידול. 


תקנה 5 – מקום הגידול 

"(א)
לא ייצר בעל מכסה את מכסתו מחוץ ללול הבסיס (להלן – לול חלופי), אלא אם כן התקיימו על התנאים האלה:

(1)
בעל המכסה מסר על כך הודעה בכתב למועצה לא יאוחר מ-10 ימים לפני מועד קבלת עופות להטלה לשם ייצור המכסה בלול החלופי;

(2)
הלול החלופי מצוי במשק של בעל מכסה אחר;

(3)
בעל המכסה מייצר את מלוא מכסתו בלול החלופי. 

(ב)
בעל מכסה שמייצר את מכסתו בלול חלופי, תקטן מכסתו בשנת התכנון ב-10 אחוזים, זולת אם הוא גידל בשנת 2005 את מלוא מכסתו בלול חלופי מכוח הסכם בכתב שנכרת לפני יום כ"ב בשבט התשס"ה (1 בפברואר 2005) והוא ממשיך לייצרה בשנת התכנון באותו לול חלופי."

שלום שמחון:


מה שיניתם כאן לעומת השנה שעברה?

אפרת ורד:


קודם כול, לגבי ההודעה – בזמנו זה היה 60 ימים מיום שהודיעו לו על המכסה, ועכשיו מאפשרים לו בכל שנה ושנה 10 ימים לפני מועד קבלת העופות. 


לגבי המכסה בלול החלופי - - - 

שלום שמחון:


הלול החלופי נמצא מחוץ לישוב?

אפרת ורד:


כן, הלול החלופי נמצא מחוץ לישוב. לול בסיס זה במשק, או במשק אחר בתחום אותו ישוב. 

אבשלום (אבו) וילן:


כתוב: "הלול החלופי מצוי במשק של בעל מכסה אחר".

אפרת ורד:


נכון, אבל אומרים: "לא ייצר בעל מכסה את מכסתו מחוץ ללול הבסיס", ובהגדרות "לול הבסיס" זה "לול המצוי במשקו של בעל מכסה במען הרשום שלו או במשק אחר שבתחום אותו ישוב".

היו"ר אמנון כהן:


לא הבנתי את תקנה 5(א)(2): "הלול החלופי מצוי במשק של בעל מכסה אחר".

לאה ורון:

למה בהגדרות מצאתם לנכון לכתוב "לול הבסיס" ובתקנות אתם משתמשים במונח "לול חלופי"?

אפרת ורד:


בתקנה 5(א)(2) הכוונה: לא בלול פרטיזני כלשהו. אנחנו יודעים שהלול הזה קיים. 

היו"ר אמנון כהן:


אם למשה יש לול משלו ויש לו מכסה. מה זה "לול חלופי המצוי במשק של בעל מכסה אחר"? למשה יש עוד לול?

אפרת ורד:


לא. מי שמשה מייצר אצלו הוא גם בעל מכסה. לא מדובר בלול פרטיזני שנמצא במקום כלשהו מבלי שנדע מי בעל המכסה, בלי שיש לנו פיקוח. 

שמואל לויט:


למגדל יש שלוש אפשרויות: 1) לגדל בלול שלו – זאת אופציה נפוצה; 

אתי בנדלר:


בלול שלו ובמשק שלו. זה לא כל-כך ברור, כי אולי יש לו לול שלו מחוץ למשק.

שמואל לויט:


2) לגדל מכסה בלול, ביחד או בלי כל קשר לבעל מכסה אחר, באותו מושב. לול בסיס זה לגדל את המכסה אצל בעל מכסה אחר באותו מושב;


3) לגדל בלול מחוץ למושב, ואז תחול הורדה של 10% במכסה, אלא אם ההסכם נקשר עוד לפני התאריך שנקבע בתקנות (פברואר 2005), שאז לא יורדים 10%. 

אפרת ורד:


לגבי הגדרת "לול הבסיס", השאלה שלך, עוד בתקנות הקודמות זה קיבל את אישור ועדת הכלכלה ועבר אישור נוסח במשרד המשפטים. 

שלום שמחון:


לכמה מגדלים הורדתם 10% מהמכסה?

דוד שלום:


ל-20 מגדלים. 

שלום שמחון:


בשביל מה צריך את זה?

דוד שלום:


כדי לעצור את התהליך ואת המגמה. 

היו"ר אמנון כהן:


מתי מורידים 10%?

שמואל לויט:


רק אם זה לול מחוץ למושב. 

לאה ורון:

מה ההיגיון בהפחתת המכסה ב-10% כאשר מגדלים במושב אחר?

אפרת ורד:


הייצור בלול חלופי חריג לייצור של בעל המכסה ואין לנו כוונה לעודד את זה. 

איציק בן דוד:


אנחנו רוצים למנוע רנטה. מישהו קיבל מכסה מהמדינה וחייב לייצר אותה, ובמקום זה העביר את הזכות שלו ללולן אחר.

שלום שמחון:


למה לא לקבוע כאן 20%?

איציק בן דוד:


המשפטנים הגיעו למסקנה שבשלב ראשון יש לקבוע הפחתת 10% מהמכסה. 

לאה ורון:

זה עניין ערכי, לא משפטי. 

היו"ר אמנון כהן:


אבל יתכן שהיום אני לא יכול לעבוד בלול ומעביר את המכסה שלי למישהו אחר. 

איציק בן דוד:


זה יתכן, ואז אתה מעביר את המכסה למגדל אחר ומקבל ממנו רנטה עבור המכסה שקיבלת מהמדינה.

היו"ר אמנון כהן:


יתכן דבר כזה?

אפרת ורד:


כן, אבל זה לא המצב הרגיל. יתכן שהמגדל לא יכול לגדל במועד מסוים, אבל אם הוא לא יכול בכלל אז לא הגיוני שהוא ירצה לקבל מכסת גידול. 

היו"ר אמנון כהן:


כדי לקבל אחוזים על מתן המכסה למגדל אחר. 

אפרת ורד:


לא זאת היתה מטרת החוק. 

היו"ר אמנון כהן:


מי שעובד בענף – שיבושם לו, אבל לא נאפשר ללולנים למכור את המכסה שלהם. התקנה הזאת פותרת את הבעיה?

אפרת ורד:


כן. 

שלום שמחון:


אתה אומר למעשה שצריך להשמיט לגמרי את הלול החלופי. 

היו"ר אמנון כהן:


לא כך אני אומר. אני אומר שאם מישהו אכן עוסק בזה מה טוב, אבל אם מישהו רוצה רק לקבל את המכסה ולהעביר אותה לחברו - - - 

שלום שמחון:


זה מה שקורה בפועל. 

היו"ר אמנון כהן:


זה לא טוב. 

אבשלום (אבו) וילן:


חבר הכנסת אמנון כהן בעד 90% קנס. 

אפרת ורד:


אבל עדיין יתכן שקרה אירוע לא בשליטתך, אתה בסך הכול בעל מכסה שכן רוצה לייצר. 

שלום שמחון:


אם נשמיט מכאן את הלול החלופי, כלומר יוכלו לגדל רק בתוך המושב, האם תוכלו להתמודד עם זה משפטית?

אפרת ורד:


מה עם מקרים חריגים, כמו למשל כשאירעה שרפה בלול? 

היו"ר אמנון כהן:


נכתוב: "למעט מקרים חריגים". 

שלום שמחון:


אני לא בטוח שאתם יכולים להתמודד משפטית עם הורדת האופציה לגדל בלול חלופי. 

איציק בן דוד:


יש תקדים כזה בהרבה מאוד לולים היום, לכן יהיה קושי גדול להתמודד עם זה. 

לאה ורון:

תהיה בעיה משפטית. 

יעקב כהן:


אם יבטיחו לנו תכנון ל-5-7 שנים נוספות אפשר היה להתמודד עם זה משפטית, כי יש אופציה אחרת, של קנייה במקום לגדל בלול חלופי בשותפות. 

שלום שמחון:


אולי זה יאפשר את הקנייה. 

תומס מנור:


חלק מאתנו היו בוודאי שמחים לאופציה הזאת, אבל המשפטנים חשבו - - - 

אתי בנדלר:


אתה עונה כמשפטן.

תומס מנור:


מאחר ולאורך שנים התאפשר גידול מחוץ למשק, בשל כל מיני סיבות – יש אנשים שהלול שלהם לא כשיר, יש כאלה שהלול מיושן, ויש כאלה שאכן לא מגדלים והעבירו את המכסה למקומות אחרים.

שלום שמחון:


אין בעיה, תגיד שיש אפשרות כזאת למי שהתקשר בעבר. 

תומס מנור:


יש אנשים שמגדלים בשותפויות מחוץ למשק שלהם, כלומר אוספים כמה מגדלים. זה התאפשר מבחינה חוקית בעבר. אם היום נאסור באופן גורף יהיה קשה מאוד להתמודד עם זה. נכון שאפשר היה במקום 10% לקבוע הפחתה של 15% או 17% או 20% מהמכסה, זה כבר עניין של מידה, איפה אנחנו מעבירים קו שמעבר לו נוצרת חוסר סבירות. 

שלום שמחון:


אתה אומר למעשה שאנחנו יושבים כאן, חבר הכנסת אמנון כהן ואני הגענו במיוחד, כדי לאשר את המשך הפרנסה של גליקסמן ולסר? בעצם לצורך זה באנו לכאן היום?

תומס מנור:


לא. לדעתי ההסדר הזה עצר את התופעה הזאת, שהלכה והתעצמה. 

שלום שמחון:


10% לא עוצר כלום. 

תומס מנור:


בשנה האחרונה לא נוספו שותפויות חדשות, אז קודם כול עצרת את החדשים. קיבלת את המצב הקיים. אתה רוצה גם לקזז את המצב הקיים – בסדר. צריך לעשות את זה בצורה חוקית. 

שלום שמחון:


אני מציע לקבוע כאן הפחתה של 40% מהמכסה, או לחלופין להוריד את האופציה של לול חלופי.

אסף מאיר:

לדעתנו הפחתה של 10% מהמכסה, על אף שיש לה היבטים חיוביים, עדיין בעייתית. צריך להבין שהנוהל בשוק כזה, שיש לולנים גדולים שמגדלים בגידול משותף. כל עוד אין הסדרה לאפשרות של אותם לולנים לרכוש מכסות, הפחתה של 10% מהמכסה מהווה פגיעה. אני לא בטוח שיש מקום לפגוע בכלל על-ידי הפחתת מכסות.

אתי בנדלר:


כלומר, אתם מתנגדים אפילו ל-10%. 

אסף מאיר:

אני בדילמה, כי אני מבין שיש לכך השלכות לשני הכיוונים. 

שלום שמחון:


אפשר לוותר על הלול החלופי למשל?

אסף מאיר:

זה בעייתי כמובן. השאלה אם הפחתת המכסה ב-10% תגרום לכך שייפגעו גליקסמן ולסר. 

אתי בנדלר:


זה לא חל על התקשרויות קודמות, אלא רק על התקשרויות חדשות. 

אסף מאיר:

אם זה חל רק על התקשרויות קודמות אז אני לא מתנגד לתקנה. 

שלום שמחון:


תוכל להשיג את המטרה שלך באחת משתי דרכים: או באמצעות ביטול האפשרות ללול חלופי, או באמצעות הפחתה דרסטית במכסה, של 40%. כך תתחיל להניע מהלך של רכישת מכסות ואז או שלסר וגליקסמן ייקנו את המכסות, או שייקנו אותן מגדלים אחרים קטנים שיצמחו ממיליון ל-1.5 מיליון, או מחצי מיליון למיליון. תוכל להגיע אליה גם מבלי להגן על גליקסמן ולסר. עליך רק להחליט האם זה הכלי להגיע אליה. 

אסף מאיר:

השאלה אם אתה הולך אחורה או לא. 

אפרת ורד:


בעבר לא היתה אפשרות לגדל בלול חלופי ובכל זאת התופעה הזאת היתה קיימת. 

שלום שמחון:


אז לא היתה בעיה. 

איציק בן דוד:


יש לנו כוונה לגרום להפסקת התופעה של גידול משותף. דרך קביעת סדרי עדיפויות לרכישת מכסות לגרום לכך שלולים כמו זה של גליקסמן ירכשו את המכסות. 

שלום שמחון:


אם זה לא מסבך אתכם משפטית ניתן להוריד את האפשרות לגדל בלול חלופי או לקבוע הפחתה בשיעור גבוה. 

איציק בן דוד:


אנחנו רוצים לעשות את זה בצורה מוסכמת בעתיד. בשלב זה, בשנה הנוכחית, נלך במהלך הזה. 

אפרת ורד:


"תקנות המועצה לענף הלול (כללים בדבר מכסות לייצור ביצי מאכל לשיווק בשנת 2006), התשס"ו-2005


בתוקף סמכותי לפי סעיפים 31 ו-53 לחוק המועצה לענף הלול (ייצור ושיווק), התשכ"ד-1963 (להלן – החוק), לאחר התייעצות עם המועצה ובאישור ועדת הכלכלה של הכנסת לפי סעיף 21א לחוק-יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:


תקנה 1 – הגדרות

בתקנות אלה – 

"אפרוחות" – אפרוחים משעת בקיעתם מהביצה עד גיל שבעה ימים;

"בעל מכסה" – מי שנקבעה לו מכסה לשנת התכנון לפי תקנות אלה;

"המועצה" – המועצה לענף הלול שהוקמה על-פי סעיף 2 לחוק;

"כללי 2005" – תקנות המועצה לענף הלול (כללים בדבר מכסות לייצור ביצי מאכל לשיווק בשנת 2005), התשס"ה-2005;

"להקה" – מטילות בגיל אחד שמחזיק מגדל;

"לול הבסיס" – לול המצוי במשקו של בעל מכסה במען הרשום שלו או במשק אחר שבתחום אותו ישוב;

"מגדל פרגיות" – אדם העוסק בגידול פרגיות;

"מטילות" – תרנגולות שגילן עולה על חמישה חודשים;

"עופות להטלה" – מטילות, פרגיות ואפרוחות;

"פרגית" – תרנגולת בגיל שעד חמישה חודשים;

"שנת התכנון" – שנת 2006." 

היו"ר אמנון כהן:


יש למישהו הערות לתקנת ההגדרות? אם לא, אנחנו מאשרים את תקנה 1. 

אפרת ורד:


תקנה 2 – מכסה ארצית

"גודל משק הלול לייצור ביצי מאכל לשיווק בהיקף ארצי בשנת התכנון, יהיה גידול מטילות לייצור 1,671,000,000 ביצי מאכל לשיווק (להלן – המכסה הארצית)."

היו"ר אמנון כהן:


איך הגעתם למספר הזה?

שמואל לויט:


זה קבוע כבר כמה שנים.

היו"ר אמנון כהן:


האוכלוסייה לא גדלה?

איציק בן דוד:


יש ירידה בצריכה לנפש ואנחנו רואים שהמכסה הזאת תואמת את הביקושים. אין עודפים ואם יש חוסרים הם בשוליים.

אתי בנדלר:


אין עודפים? היו על זה הרבה דיונים בשנה שעברה, והוגשו הצעות חוק. הסתבר שכן יש עודפים ושאלו מה עושים עם העודפים. 

איציק בן דוד:


עכשיו, כאשר שולטים טוב בהרבה על מעבר ביצים, במיוחד מיהודה ושומרון, אנחנו עדים מדי שנה אפילו לייבוא מסוים של ביצים בפסח.

היו"ר אמנון כהן:


יש הערות לתקנה 2? אם לא, תקנה 2 מאושרת. 

אפרת ורד:


תקנה 3 – קביעת מכסות אישיות

"העקרונות לקביעת מכסות אישיות לייצור ביצי מאכל לשיווק לכל מגדל לשנת התכנון, במסגרת המכסה הארצית, יהיו כאמור בתקנות 4 עד 6." 

היו"ר אמנון כהן:


תקנה 3 מאושרת.

אפרת ורד:


תקנה 4 – מכסה אישית

"לכל מגדל תיקבע מכסה אישית לייצור ביצי מאכל לשיווק בשנת התכנון, שתהיה שווה למכסה האישית לייצור ביצי מאכל לשיווק שנקבעה לו לשנת 2005."

היו"ר אמנון כהן:


איך נקבעת המכסה האישית? לפי גודל הלול? לפי כמות העופות? כמות האפרוחים?

שמואל לויט:


זה נקבע לפי השנה הקודמת. 

אתי בנדלר:


במשך כמה שנים כבר זה הולך על-פי שנה קודמת? כל שנה מאשרים שזה יהיה כמו בשנה הקודמת. 

היו"ר אמנון כהן:


ומי שהכניס טכנולוגיה חדשה והגדיל את הלול?

שמואל לויט:


זכותו לקנות מבעל מכסה אחר עוד מכסה. 

היו"ר אמנון כהן:


למה כך ולא ישירות?

שמואל לויט:


בשוק הכמות סגורה ואנחנו לא רוצים ליצור עודפים. לא מגדילים את הכמות שבמכסה הכללית. לכן, אם מישהו רוצה לגדול הוא מתכבד לקנות מכסה של מישהו אחר. 

היו"ר אמנון כהן:


אם יש לו 100 עופות ומכניס מכשור חדש ללול, טכנולוגיה חדשה, כדי שיוכל לגדל מכסה פי חמש. מה עליו לעשות?

שלום שמחון:


הוא צריך לקנות מכסה ולהגיד ממי הוא מוריד. אחרת הוא מגדיל את הכמות ויוצר עודפים. 

היו"ר אמנון כהן:


השאלה למה בסוף השנה לא חוזר הכול לקופה רגילה ומשם תצא מכסה חדשה. למה צריך כל פעם ללכת על-פי מה שהיה בשנה הקודמת? אם מישהו מזדקן ומפסיק להתעסק בזה, כל הזמן הוא מוכר את המכסה שלו.

אתי בנדלר:


ולעומת זה אם מישהו חדש רוצה לגדל ביצים, לא יוכל. 

אסף מאיר:

הגעת ללב ליבו של הכשל שקיים בתכנון. 

היו"ר אמנון כהן:


לאדם היתה מכסה במשך 40 שנה. הוא כבר זקן שבע-ימים ולא רוצה לעסוק יותר בלולים. אם אתה משאיר לו אופציה, שתמיד יוכל למכור את המכסה, אז בוודאי ימכור כל הזמן את המכסה שלו. האם מידי כמה שנים נעשית בדיקה? אם מוצאים מי שכבר 10 שנים מוכר את המכסה, כי הוא כבר מבוגר ולא יכול לעבוד בזה פיזית, ועוסק רק במכירת המכסה, הגיע הזמן אחרי כמה שנים להגיד: עצור, כבר כמה שנים אתה לא מתעסק בזה, המכסה חוזרת לקופה הראשית ותיעשה חלוקה מחדש לצעירים שעושים עבודה טובה עם טכנולוגיה חדשה. 

תומס מנור:


יש לו ילדים. 

היו"ר אמנון כהן:


אני לא מדבר על דור ההמשך. למגדל מסוים אין ילדים, או שילדיו עוסקים בהיי-טק או נסעו לחוץ-לארץ. 

תומס מנור:


בדרך כלל נשאר אחד מבני המשפחה כמגדל. אם קורה מה שתיארת, בסופו של דבר האיש בדרך כלל מוכר את המכסה לבעל מכסה אחרת. מוכרים פעם אחת, לא מדי שנה. 

שלום שמחון:


זה כמו מספר למונית. 

היו"ר אמנון כהן:


זה לא אותו דבר. מספר למונית אתה קונה. פה לא קנית כלום. 

שלום שמחון:


יש כאלה שקנו מכסה. 

איציק בן דוד:


בשנים האחרונות, על-פי החלטות הממשלה, מגדלים בקו העימות בצפון הארץ קנו מכסות הטלה בתמיכה ממשלתית. יש מגדלים שקנו מכסות גם במרכז הארץ ובאזורים אחרים. למועצה לענף הלול יש נתונים על מגדלים שקנו מכסות והגדילו את הזכאות שלהם לייצר. אבל מכסה ניתן למכור רק פעם אחת. מכסה היא מעין נכס שהמדינה נתנה למגדל בזמנו, זכות לייצר ביצים. 

היו"ר אמנון כהן:


המדינה נתנה או מכרה?

איציק בן דוד:


במקור היא נתנה, לא מכרה.

לאה ורון:

באיזה סכום נמכרת מכסה?

שלום שמחון:


מכסה של חצי מיליון ביצים עולה קרוב ל-400 אלף שקלים. 

איציק בן דוד:


70 אגורות לביצה. 

היו"ר אמנון כהן:


האם נעשית בדיקה כלשהי? 

אפרת ורד:


אפשר תמיד לשקול לעשות בדיקה. 

היו"ר אמנון כהן:


לא שאלתי אם אפשר, אלא אם נעשית בדיקה האם אכן דור ההמשך ממשיך או שכמה משקים כבר לא עוסקים בזה יותר ורק מוכרים את המכסה.

תומס מנור:


אדם יכול למכור את המכסה שלו פעם אחת וזהו, ואז יש לו פנסיה של כ-400,000 שקל, וזה לא רע. האדם השקיע בזה 20, 30 או 40 שנים לפעמים. לא יכולים לקחת את זה ממנו. 

היו"ר אמנון כהן:


תקנה 4 מאושרת. 

אפרת ורד:


תקנה 5 – מקום הגידול 

"(א)
לא ייצר בעל מכסה את מכסתו מחוץ ללול הבסיס (להלן – לול חלופי), אלא אם כן התקיימו על התנאים האלה:

(1)
בעל המכסה מסר על כך הודעה בכתב למועצה לא יאוחר מ-10 ימים לפני מועד קבלת עופות להטלה לשם ייצור המכסה בלול החלופי;

(2)
הלול החלופי מצוי במשק של בעל מכסה אחר;

(3)
בעל המכסה מייצר את מלוא מכסתו בלול החלופי. 

(ב)
בעל מכסה שמייצר את מכסתו בלול חלופי, תקטן מכסתו בשנת התכנון ב-10 אחוזים, זולת אם הוא גידל בשנת 2005 את מלוא מכסתו בלול חלופי מכוח הסכם בכתב שנכרת לפני יום כ"ב בשבט התשס"ה (1 בפברואר 2005) והוא ממשיך לייצרה בשנת התכנון באותו לול חלופי."

שלום שמחון:


בתקנת משנה 5(ב) אני מציע לקבוע "30 אחוזים".

אבשלום (אבו) וילן:


אני מציע לקבוע בתקנת משנה 5(ב) "15 אחוזים".

אתי בנדלר:


מה עמדת הממשלה בעניין זה?

שלום שמחון:


האם הממשלה תמשוך את התקנות אם הוועדה תקבע "20 אחוזים"?

שמואל לויט:


לא נמשוך, אבל השר חתום על המכתב. אני לא יכול לדבר בשם השר. 

אפרת ורד:


אני לא יכולה לדבר בשם השר. 

לאה ורון:

אני רוצה לשאול את מזכיר ארגון מגדלי העופות, האם אתם מייצגים גם מגדלים גדולים, כמו לסר וגליקסמן ואחרים, שפועלים בשותפות?

יעקב כהן:


בכל מקרה, תקנת משנה 5(ב) מתייחסת לעתיד, מהיום ואילך, ולא להסכמים שנחתמו בעבר. לכאורה לא צריכה להיות בעיה. זה איתות כיוון חד יותר, שיש לחזור לגדל בבית. אני לא מתנגד למה שמציע חבר הכנסת שמחון. 

היו"ר אמנון כהן:


נציע "20 אחוזים". גם אני מצטרף ליוזמה. אם השר לא ירצה יש לו אופציות. 

איציק בן דוד:


הכוונה לאותת שאנחנו לא רוצים לעודד גידול משותף ברוכה. הייתי מציע ללכת בצורה מדורגת. אני מבין שרוצים להטיל סנקציה. 

היו"ר אמנון כהן:


זה לא סנקציה. זה לא "40 אחוזים" כפי שהציעו חברי ועדה אלא "20 אחוזים".

שלום שמחון:


זה הפחתת 20% מהמכסה לגבי העתיד. 

אתי בנדלר:


זה לא לגבי העתיד בלבד. 

שלום שמחון:


אני מעדיף למחוק את פסקה 5(א)(2), למנוע אפשרות לגדל בלול חלופי. 

אפרת ורד:


צריך לעשות עבודת שטח, לבחון את זה. אנחנו לא יודעים מי יושפע מכך. 

שלום שמחון:


זה יחול על העתיד.

אפרת ורד:


הבעיה, שהעתיד זה 2007.

אתי בנדלר:


הבעיה, שזה לא עתיד, כי יתכן שיש כבר הסכמים חתומים היום לגידול המכסה של 2006. הרי  מתי מתחילה המכסה של 2006? אנחנו לפתחה כרגע, ויתכן שכבר נכרתו הסכמים לגבי הגידול השנה ואנשים לא ידעו על כך. זה החלק הבעייתי.

יעקב כהן:


זה לא בעיה, כי הם לא עדיין לא קיבלו את המכסה. 

אתי בנדלר:


אבל כולם ידעו שיקבלו את המכסה של השנה שעברה, כי כך היה נהוג לאורך שנים. 

היו"ר אמנון כהן:


כדי לא להקשות, נשאיר את זה "10 אחוזים", ואנחנו מבקשים לקראת הדיונים הבאים בשנה הבאה לעשות בדיקה. אנחנו אולי לא נהיה כאן, אבל מנהלת הוועדה והיועצת המשפטית של הוועדה יאירו את עיני הוועדה. 

שלום שמחון:


אני מבקש לקבוע 20 אחוזים לפחות. 

היו"ר אמנון כהן:


אבל יש הסכמים שנעשו כבר. 

אתי בנדלר:


אפשר להוסיף מגבלה נוספת: "ובלבד שעד ליום ... לא נחתם הסכם".

שלום שמחון:


עד ליום הפרסום ברשומות. 

אתי בנדלר:


למרות שתהיה בעיה לאכוף את זה, כי יחתמו הסכמים רטרואקטיביים. אנחנו מכירים את השיטות הללו. 

היו"ר אמנון כהן:


אני לא רוצה להיתקל בבעיה כי נחתם הסכם ולא לקחו את זה בחשבון. 

אסף מאיר:

אני תומך בעמדה שהציג חבר הכנסת שמחון, מכיוון שהתקנה חלה מהיום והלאה.

היו"ר אמנון כהן:


אבל זה לא ברור. 

אסף מאיר:

צריך לוודא שזה מהיום והלאה. 

יעקב כהן:


"הסכמים שייחתמו מ-1 בינואר 2006 ואילך". 

לאה ורון:

מדובר במכסות ל-2006. 

היו"ר אמנון כהן:


אולי עשו את העסקה של 2006 באמצע שנת 2005. לפיכך נאמר: "הסכמים שייחתמו מ-1 בינואר 2006". מה שכבר נחתם – נחתם. 

אפרת ורד:


אני צריכה לבדוק את זה בשטח, אני לא יודעת. אולי כדאי לעשות את זה רק ב-2007. 

לאה ורון:

לא הבנתי את ההצעה.

שלום שמחון:


יש שמתחילים לגדל ב-1 בינואר, ויש שמתחילים לגדל ב-1 בפברואר, ב-1 במרס, באמצע מרס או באמצע אפריל וכן הלאה. הוועדה בעצם נותנת עכשיו שבועיים כתמריץ לחתימת הסכמים. מי שרוצה לחתום על הסכם נותרו לו שבועיים ימים. זה רק יניע את המגדלים הגדולים לעשות הסכמים. 

אפרת ורד:


מה הפסול להשאיר את זה ל-2006 כפי שהצענו, לאור המועד בו אנחנו נמצאים? אני לא יודעת מה יהיו ההשלכות. הרי התקנות האלה הן על בסיס שנתי, אז תיעשה עבודה, ייבחן השטח. 

שלום שמחון:


למרות שאין לי שום אינטרס בעניין הזה לתת תמריץ למגדלים הגדולים, בפועל יושב-ראש הוועדה נתן תמריץ ענק למגדלים הגדולים. הוא אמר להם: צאו לשטח ובמשך שבועיים תחתמו על הסכמים. 

אפרת ורד:


אני לא בטוחה שזה ריאלי. בכל מקרה, אני צריכה לשאול את השר ולקבל את הסכמתו. 

היו"ר אמנון כהן:


הוא יכול לחתום או לא לחתום. 

אבשלום (אבו) וילן:


משרד האוצר הסכים לכך. 

אפרת ורד:


אבל משרד האוצר לא מוסמך על-פי התקנות. 

אתי בנדלר:


לא הבנתי מה הוסכם.

היו"ר אמנון כהן:


"בעל מכסה שמייצר את מכסתו בלול חלופי תקטן מכסתו בשנת התכנון ב-20 אחוזים, זולת אם נכרתו הסכמים בכתב עד 1 בינואר 2006". 

אתי בנדלר:


זה בכל אחד משני המקרים. 

שלום שמחון:


אלא אם כן נחתם הסכם עד 31 בדצמבר 2005.

אתי בנדלר:


אם הוא גידל את המכסה שלו בשנת 2005 – הוא פטור; ואם הוא חתם עד סוף שנת 2005 על הסכם לגידול המכסה שלו בשנת 2006 – הוא פטור. אלה מקרים חלופיים. אבל אז אתם נותנים הקלה. שימו לב מה קורה כאן. יתכן שעכשיו ישמע על כך מישהו. הוא לא גידל את המכסה שלו ב-2005 בלול חלופי. הוא שומע עכשיו ומייד ירוץ ויחתום על הסכם. לגביו צריך להשאיר הפחתת מכסה ב-10%. 

יעקב כהן:


הפחתת 10% מהמכסה מופיעה בתקנות של 2005. בכל מקרה אם ירצה עכשיו לעשות הסכם חלה עליו הפחתה של 10% מהמכסה, כפי שנקבע בתקנות של 2005. עכשיו אנחנו הולכים לחדד את העניין לקראת 2006. 

איציק בן דוד:


לא לחדד. להעתיק את זה ל-2006. 

היו"ר אמנון כהן:


אבל עם "20 אחוזים".

איציק בן דוד:


עמדת השר היא "10 אחוזים".

היו"ר אמנון כהן:


אנחנו לא עובדים אצל השר, עם כל הכבוד. 

אתי בנדלר:


זה יהיה או-או? בכל אחד מן המקרים האלה הוא יהיה פטור מהפחתה של 20 אחוזים?

היו"ר אמנון כהן:


מי שחתם כבר על הסכם יהיה פטור. 

אתי בנדלר:


זה יהיה: הפחתה של 20 אחוזים, אלא אם כן גידל בשנת 2005 את מלוא מכסתו או - - - 

אפרת ורד:


אפשר לאמץ את הנוסח שהיה ב-2005, אז לראשונה דובר על הפחתת 10 אחוזים מהמכסה. 

אסף מאיר:

השאלה של גברת אתי בנדלר במקום, כי צריך להבהיר שאם מחר בבוקר אין לו הסכם אבל ב-2005 הוא גידל 10 מיליון ביצים, שזה 20 מכסות, זה לא נעלם. 

לאה ורון:

זה או-או. זה לא תנאים מצטברים. 

תומס מנור:


לדעתי אתם מסבכים את העניין באופן מונומנטלי. אף אחד לא יוכל לבדוק את זה או להשתלט על זה. על הוועדה לדעת שבהסכמים כותבים איזה תאריך שרוצים. 

אתי בנדלר:


מכך אני חוששת. 

תומס מנור:


אפשר להכניס סעיפים מתוחכמים מאוד, אבל לא יוכלו לאכוף את זה. 

לאה ורון:

בפרט שאנחנו מצוּים ב-19 בדצמבר 2005.

תומס מנור:


אחד מהשניים, או להשאיר "10 אחוזים", או לקבוע אחוז גבוה יותר ולהתמודד אתו. 

אסף מאיר:

גם "10 אחוזים" זה לפי תאריך, זו אותה בעיה. 

היו"ר אמנון כהן:


מי שכותב תאריכים פיקטיביים – זה בעיה שלו. אנחנו צריכים להגדיר מה אנחנו רוצים. אני מבקש להכניס בנוסח את מה שהגדרנו. יש שתי חלופות: אם נחתם כבר הסכם עד סוף שנת 2005 – חל פטור; אם נחתם הסכם החל ב-1 בינואר 2006 – יש הפחתה של 20 אחוזים מהמכסה. 

איציק בן דוד:


עו"ד תומס מנור אמר שאולי יחתמו על כל מיני הסכמים פיקטיביים וישנו את התאריכים. 

יעקב כהן:


מי שרוצה לרמות – ירמה גם כך. 

לאה ורון:

בוודאי אפשר גם לגדל ולהעביר את התשלומים באופן שלא ניכר ולא ידוע.

היו"ר אמנון כהן:


אנחנו מאשרים את תקנה 5. 

אפרת ורד:


תקנה 6 – תוספות חד-פעמיות

"(א)
נוסף למכסה לפי תקנה 4, תקבע ועדת המכסות לכל בעל מכסה שלא נקבעה לו מכסה חד-פעמית מכוח תקנה 6(א) לכללי 2005, תוספת חד-פעמית לייצור ביצי מאכל לשיווק בשנת התכנון, בשיעור מהמכסה האישית שנקבעה לו, כמפורט בתוספת לצד גיל הלהקות שהוא מחזיק בשנת התכנון לפי מועד בקיעתן.

(ב)
בעל מכסה רשאי להודיע למועצה, בתוך 30 ימים מיום פרסום תקנות אלה, כי הוא מוותר על תוספת המכסה לפי תקנת משנה (א).

(ג)
בעל מכסה שנקבעה לו תוספת מכסה חד-פעמית מכוח תקנה 6(א) לכללי 2005, תוקטן המכסה שתיקבע לו לפי תקנה 4, בשיעור התוספת האמורה." 

היו"ר אמנון כהן:


יש למישהו הערה? אם לא, תקנה 6 מאושרת. 

אפרת ורד:


תקנה 7 – פניה לקביעת מכסות אישיות

"(א)
מי שזכאי למכסה אישית לפי תקנה 4 והוא לא קיבל על כך הודעה עד תום 30 ימים מיום פרסום תקנות אלה, רשאי לפנות עד תום 60 ימים מיום הפרסום האמור לוועדת המכסות בבקשה לקביעת מכסתו.

(ב)
ועדת המכסות רשאית, מנימוקים מיוחדים שיירשמו, לדון בבקשות שהוגשו לה לאחר המועד האמור." 

היו"ר אמנון כהן:


יש הערות? אם לא, תקנה 7 מאושרת.

אפרת ורד:


תקנה 8 – מכסת עופות להטלה

"(א)
המועצה תקבע לכל בעל מכסה, בתחילת שנת התכנון וכן מזמן לזמן במהלכה, מכסת עופות להטלה לייצור מכסתו, על-פי מפתחות אחידים שתקבע, בשים לב לגיל הלהקה שהוא מחזיק ותקופת גידולה.

(ב)
בעל מכסה לא יחזיק עופות להטלה בכמות העולה על מכסת העופות להטלה האחרונה שקבעה לו המועצה.

(ג)
בעל מכסה שלפי קביעת המועצה מחזיק עופות להטלה בכמות עודפת על מכסת העופות להטלה שהיא קבעה לו, יעביר את הכמות העודפת לשחיטה, באופן שתורה המועצה."

היו"ר אמנון כהן:


יש הערות? תקנה 8 מאושרת.

אפרת ורד:


תקנה 9 – גידול מטילות ופרגיות

"(א)
המועצה תנפיק לכל בעל מכסה תעודת מגדל שתפורט בה מכסת העופות שנקבעה לו לייצור מכסתו.

(ב)
קבלן מורשה וכל אדם אחר העוסק בשיווק אפרוחות להטלה לא ישווק אפרוחות אלא למגדל שהציג לפניו את תעודת המגדל שלו או למגדל פרגיות אשר הציג בפניו תעודות שמסרו לו המגדלים שבעבורם הוא יגדל את הפרגיות; כמות האפרוחות שתשווק כאמור לא תעלה על הכמות הרשומה בתעודה או בתעודות שהוצגו לפני המשווק, לפי הענין.

(ג)
לא יחזיק אדם מטילות אלא אם כן בידיו תעודת מגדל, ובהתאמה לכמות הרשומה בה. 

(ד)
לא יחזיק מגדל פרגיות, אלא אם כן הוא קיבל את האפרוחות שמהן גידל אותן מקבלן מורשה, בעל מדגרה או אדם אחר העוסק בשיווק אפרוחות להטלה, כנגד הצגתה של תעודת מגדל שמסר לו בעל מכסה, או באישור בכתב שמסרה לו המועצה, ובהתאם לכמויות הנקובות בתעודה או באישור כאמור.

(ה)
לא ישווק מגדל פרגיות אלא למגדל שהציג לפניו שניים אלה:

(1)
תעודת המגדל שלו ובהתאמה לכמות הרשומה בה;

(2)
אישור בכתב של המועצה ולפיו העביר המגדל לשחיטה את המטילות שאותן פרגיות מיועדות להחליף."

היו"ר אמנון כהן:


יש הערות? תקנה 9 מאושרת.

אפרת ורד:


תקנה 10 – שמירת דינים


"אין בתקנות אלה כדי לגרוע מכוחו של דין אחר."

היו"ר אמנון כהן:


יש הערות לתקנה 10? אם לא, תקנה 10 מאושרת. 

אבשלום (אבו) וילן:


אין לי הערות, אני בעד לאשר. 

היו"ר אמנון כהן:


הוועדה עיינה בתוספת.


אנחנו מעמידים להצבעה את תקנות המועצה לענף הלול (כללים בדבר מכסות לייצור ביצי מאכל לשיווק בשנת 2006), התשס"ו-2005, עם התיקון שהכנסנו. 

שלום שמחון:


אני מבקש להציע, אם תגלה ששר החקלאות מתנגד באופן נחרץ לקבוע "20 אחוזים", כדי שזה לא יעכב את התקנות תהיה אפשרות לחזור ל-"10 אחוזים".

היו"ר אמנון כהן:


אם נגיד כך, הוא יתנגד. או שאנחנו עובדים או שאנחנו לא עובדים. 

שלום שמחון:


בסדר. 

היו"ר אמנון כהן:

הצבעה

בעד תקנות המועצה לענף הלול (כללים בדבר מכסות לייצור ביצי מאכל לשיווק בשנת 2006), התשס"ו-2005, עם התיקון שהוכנס – 3

נגד – אין

נמנעים – אין 

התקנות נתקבלו.

היו"ר אמנון כהן:


התקנות אושרו פה אחד. 

 
(הישיבה נפסקה ב-14:10 ונתחדשה ב-14:30)

היו"ר אמנון כהן:


אני מחדש את הישיבה. 


כדי שלא תהיינה אי-הבנות, אני מבקש להבהיר, כי בתקנת משנה 5(ב), ה-"10 אחוזים" יתייחסו לשנת 2005, ואילו "20 אחוזים" יתייחסו רק לגבי שנת 2006 ואילך, רק למי שלא חתם על הסכם עד מועד 31 בדצמבר 2005. 


תודה רבה. הישיבה נעולה. 

הישיבה ננעלה בשעה 14:32

